ЦIыхухэр зэрабжынум зыхуагъэхьэзыр
Къэралым цIыхуу исыр бжыным теухуауэ 2020 гъэм ирагъэкIуэкIыну лэжьыгъэшхуэм зыхуэгъэхьэзырыныр зэрекIуэкIыр къыщапщытащ Бахъсэн щIыналъэм.
ЦIыхухэр бжыныр зи нэIэ щIэтыну комиссэм и зэIущIэ иджыблагъэ иригъэкIуэкIащ Бахъсэн щIыналъэ администрацэм и унафэщIым и къуэдзэ Къэзан Заур. Абы кърихьэлIащ къуажэ администрацэхэм я Iэтащхьэхэр, статистикэмкIэ район IэнатIэм и лIыкIуэхэр, Урысей МВД-м и «Бахъсэн» къудамэм и лэжьакIуэхэр.
Къуажэхэм дэт унэхэм я хэщIапIэхэр тэмэму тхыным теухуауэ ирагъэкIуэкIа лэжьыгъэм кърикIуахэр къигъэлъагъуэу зэIущIэм къыщыпсэлъащ ЦIыхухэр бжыным теухуа урысейпсо Iуэхум Бахъсэн районым зыщыхуэгъэхьэзырынымрэ щегъэкIуэкIынымкIэ жэуаплыныгъэр зи пщэ дэлъ Къунаш Анатолий. Апхуэдэуи зэIущIэм къыщыпсэлъащ Къэрал статистикэмкIэ къулыкъум и управленэу Кавказ Ищхъэрэ федеральнэ щIыналъэм щыIэм Бахъсэн районым щиIэ къудамэм и IэщIагъэлI нэхъыщхьэ Ахъуэбэч Маринэ.
Фигу къэдгъэкIыжынщи, цIыхухэр бжыным теухуа лэжьыгъэр Урысей Федерацэм и щIыналъэ псоми 2020 гъэм жэпуэгъуэм и I-м къыщыщIэдзауэ и 3I пщIондэ щекIуэкIынущ
«ЦIыхухэр бжыныр икъукIэ мыхьэнэшхуэ зиIэ лэжьыгъэщ. Абы Iэмал къитынущ мы зэманым къэралым цIыхуу щыпсэур зыхуэдизыр, абыхэм я щIэныгъэр здынэсыр, я ныбжьыр гъэбелджылынымкIэ. Абы кърикIуа бжыгъэхэр къагъэсэбэпынущ социально-экономикэ программэхэр щызэхалъхьэкIэ – апхуэдэу щыщыткIэ ар хуэщхьэпэнущ цIыхухэм я псэукIэр егъэфIэкIуэным», - жиIащ комиссэм хэт, щIыпIэ унафэр зегъэкIуэнымкIэ советым и унафэщIым и къуэдзэ Ахъуэбэч Анзор.
2020 гъэм екIуэкIыну мы Iуэхур нэхъапэм ирагъэкIуэкIахэм къащхьэщыкIынущ а лэжьыгъэм зыщыхуагъэхьэзыркIи ар щрагъэкIуэкIкIи бжыгъэ технологиехэр дэнэ щIыпIи шэщIауэ къызэрыщагъэсэбэпынумкIэ. Хабзэ зэрыхъуам тету, унагъуэхэм кIуэурэ абыхэм щIэсхэр ятхыным къыдэкIуэу, технологиещIэри, «Госуслуги» порталыр и лъабжьэу, къагъэщхьэпэфынущ а лэжьыгъэр зи пщэ дэлъхэм. Я мурадщ а лэжьыгъэр IэмалищкIэ ирагъэкIуэкIыну: цIыхум теухуауэ зэхуахьэсын хуейхэр къыщыгъэлъэгъуа напэкIуэцIу интернетым илъым уэ езым жэуапыр иптхэкIэрэ; планшет компьютерхэр зиIэхэм езыхэм ятеухуауэ абыхэм иралъхьахэр къагъэсэбэпурэ; цIыхухэр бжыныр зи пщэ далъхьахэр унагъуэхэм кIуэурэ абыхэм щIэсхэм я жэуапхэр ятхыурэ.
ЧЫЛАР Аринэ, Бахъсэн щIыналъэ администрацэм и пресс-IэнатIэм и унафэщI
